સુતજી કહે છે- વ્યાસજી ભગવાન વિષ્ણુના અંશ છે. પરાશરજી તેમના પિતા છે અને સત્યવતી તેમની માતા છે. વ્યાસજીએ વેદોનું ચાર વિભાગોમાં વિભાજન કરીને તેમના શિષ્યોને ભણાવ્યા. વેદજ્ઞાન માટે અનધિકૃત જીવોને ધર્મનું જ્ઞાન થાય તે માટે પુરાણ-સંહિતાનું સંપાદન કર્યું. અઢાર પુરાણોની રચના કરીને તેમણે મને(સુતજીને) ભણાવ્યા. મહાભારતની કથા પણ સંભળાવી. તે જ સમયે તેમણે ભોગ અને મોક્ષ આપનાર દેવી ભાગવત નામના પુરાણની પણ રચના કરી. વ્યાસજી પોતે તેમના વક્તા બન્યા અને જનમેજય રાજાને શ્રોતા થવાનો સુયવસર પ્રાપ્ત થયો.